‘Werkers’ val Wes-Kaapse boer wreed aanWAARSKUWING: Die foto’s in die berig is grafies van aard en nie geskik vir kinders of sensitiewe lesers nie. Foto: Verskaf. ŉ 52-jarige boer van Ceres in die Wes-Kaap lê tans in die intensiewe sorgeenheid van die Mediclinic Panorama nadat hy Maandagaand wreed aangeval is, glo deur van sy werkers. Pierre van der Merwe, een van Izak van der Merwe se vyf kinders, het aan Maroela Media vertel wat gebeur het. Pierre het gesê dat hulle boerdery elke jaar sowat 63 werkers van Lesotho gebruik vir arbeid op hulle plaas. “My pa ry elke jaar ses keer op en af Lesotho toe en gaan haal die mense self.” Pierre beweer dat die aanval deur een van sy pa se werkers en sy broers uitgevoer is. “Die werker was die een wat my pa altyd gehelp het om die mense in Lesotho te organiseer. My pa het Maandagoggend vir hulle gesê dat die boerdery as gevolg van die droogte vanjaar nie aartappels en uie gaan plant nie. Hy het vir hulle ŉ keuse gegee of hulle wil teruggaan Lesotho toe en of hy hulle in spanne kan indeel,” het Pierre verduidelik. Die een span sou dan twee dae werk en die ander span drie dae, omdat hulle nie kon bekostig om almal voltyds te laat werk nie. Pierre vertel sy pa was die aand omstreeks 19:00 in die plaas se winkel besig toe die aanval plaasgevind het. “Die werker het saam met twee ander mans daar aangekom en hulle as sy broers voorgestel. Hulle het gesê hulle soek hulle paspoorte terug. My pa het kluis toe gegaan en die paspoorte gaan haal. Die werker sê toe sy broers is honger en vra of my pa nie vir hulle kos het nie. Jy moet onthou, my pa ken die mense en hy vertrou hulle. Toe hy vir hulle kos gaan haal het, het die aanval gebeur,” het Pierre vertel. Volgens Pierre het hulle sy pa met knopkieries en met vuiste geslaan en herhaaldelik geskop. Hulle het ook sy voete met kabelbinders vasgebind en kleefband om sy kop gedraai en van sy hare afgesny. “Hulle het my pa 20 keer met ŉ mes gesteek, in die nek, bors en in sy rug. Hulle het kontant, plaastoerusting en die winkel se geldboksie gesteel. Hulle het die winkel geplunder en toe gevlug. Iemand moes hulle kom oplaai het. My pa het daar gelê en uitbloei,” het Pierre vertel. Foto: Verskaf. Pierre verduidelik hulle het elke aand twee werkers wat tot laat die lande bespuit. “My pa het hierdie ding: voor almal huis toe gaan, moet hulle altyd vir hom kom nag sê. Toe die twee wou kom nag sê, het hulle gesien die winkelhek staan oop, die deure is oop en al die laaie is uitgetrek. Hulle het toe my pa daar gekry en probeer help so goed hulle kon. Hulle het my ma geroep en ons het die polisie gebel. Ek het letterlik gehoor hoe my pa deur ŉ gat in sy bors asemhaal. Ek het regtig gedink ek gaan nie my pa weer sien nie.” Volgens Pierre is die huis sowat 20 tot 30 m van die winkel af. Die ambulans het hom na Ceres-hospitaal vervoer voor hy na die Mediclinic Panorama oorgeplaas is. Pierre verduidelik hy is op baie sterk morfien en ander medikasie. “Sy longe het platgeval en moes dreineer word. My pa is ŉ taai man, hy is groot en sterk en sy toestand verbeter.” Kaptein FC van Wyk, woordvoerder van die polisie, het aan Maroela Media gesê Van der Merwe is omstreeks 21:15 op sy kantoorvloer gevind nadat die verdagtes te voet van die toneel gevlug het. ŉ Saak van besigheidsroof word ondersoek. Maroela Media wou by kapt. Van Wyk weet of daar nie ook ŉ saak van aanranding of poging tot moord ondersoek word nie, maar hy het bevestig dat daar in die stadium net die een klag ondersoek word.